  Виталий Пронин 1917-тӥ арын феврале но октябре ортчем революциослэн мугзы одӥг вал - калыклэн начар улэмез, кивалтӥсьёслэн югдурез бералтыны быгатымтэзы. Эксэез куштом!Нырысетӥ дунневыл ожен сэрен сиён-юонлы дунъёс туж зол будӥзы, сое но городъёсын карточкаен сётъяло вал ини. «Долой войну!», «Долой самодержавие!» шуыса демонстрациос ортчылӥзы Петроградын, Москваын, Нижний Новгородын. Шаерысьтымы пыӵал тӥрлык поттӥсь заводъёсы война вакытлы шуыса ыстэмын вал Петроградысь Путиловской но Обуховской заводъёсысь рабочийёс. Ӵыжы-выжыоссылэн гожтэтъёсысьтызы соос тодылӥзы мукет городъёсысь югдурез.1917-тӥ арын январе Вотка заводысь рабочийёс забастовка ӝутӥзы. Феврале ульчае потӥзы Ижысь пыӵал лэсьтон но андан ӵыжатон заводъёсын ужасьёс, озьы ик В. Петровлэн, А. Евдокимовлэн, Н. Березинлэн частной фабрикаосазы пыӵал лэсьтӥсьёс. 28 сюрс адями, куанермонлы пумит луэмзэ возьматыса, забастовкае потаз. Соосты лапкатыны вайизы Казань военной округысь солдатъёсты, таосыз 2 но ӝыны сюрс рабочийёсты ӝегатӥзы, военнообязаннойёссэ, пӧлазы тросгес вал Путиловской заводысь вуэмъёс, фронтэ келязы.Крестьянъёслэн но улонзы воксё уродмиз. Фронтэ келям пиослэн лыдзыя Вятской губерния Россиын 3-тӥ интыын вал. Гуртъёс пиосъёстэк кылизы. Фронтэ келяллязы валъёсты, мукет пудоез. Сиён-юонлы дун будӥз ке но, крестьянъёслэсь няньзэс весь одӥг дунын басьтылӥзы. Гуртоос ю-няньзэс ватыса возьыны кутскизы. Соосты сюрсъёсын поттылӥзы тэль кораны, эгыр дасяны, сюрес ӝутыны. Тужгес курадӟизы  Иж но Вотка заводъёс котырын улӥсьёс, Казань-Екатеринбург чугун сюресэз лэсьтӥсьёс.1915-тӥ арысен Удмуртие вайылыны кутскизы пленэ басьтэм немецъёсты, австриецъёсты, болгаръёсты, румынъёсты, полякъёсты, венгеръёсты. Соосты секыт ужатыса возизы. Но дышетскемъёссэ ысъяллязы пыӵал поттон заводъёсы, таосызлы уждун сётъяллязы. Данакез улӥзы куашкан калэ вуэм юртъёсын. Соин валче военнопленнойёс но забастовкаосы потэм рабочийёс борды итӥськылӥзы.Совет кылдытом!1917-тӥ арын 8-тӥ мартэ «Вятские губернские ведомости» газет ивортӥз: Николай II эксэй престоллэсь куштӥськиз, со интые кылдӥз Временной правительство, Н. Руднев губернатормы пуконысьтыз кошкиз. Вятской губерниен кивалтон выжиз земской управалэн тӧроезлы П. Паньковлы. Табере улонмы умой пала воштӥськоз, иворъёсты тодыса, капчиен шокчиз огшоры калык. «Глазовское культурно-просветительное общество вотяков на началах самоопределения» огазеяськонлэн вазиськонэз.Шаерамы вужъёсыз интые кылдылӥзы выль кивалтон ёзъёс. Временной правительстволэн нимыныз кивалтыны ӧдъязы уездной комиссаръёс, таос вадьсын сылӥз губернской комиссар - Глазов уездын вордӥськем эсер П. Саламатов. Городъёсын, гуртъёсын кылдылӥзы Рабочийёслэн, крестьянъёслэн но солдатъёслэн депутатъёссылэн советъёссы но общественной безопасностья комитетъёс. Соос огъя кужымен полицилэсь, жандармерилэсь пыӵалъёссэс талаллязы, заводъёслэсь кивалтӥсьёссэ улляллязы.Вятской губерниын Рабочийёслэн депутатъёссылэн нырысетӥ советсы быръемын вал 6-тӥ мартэ Ижысь заводын. Со нуналэ ик Петроградысь Рабочийёслэн но солдатъёслэн депутатъёссылэн советазы кошкиз телеграмма, Ижысь советмы тӥлесьтыд косонъёстэс вите шуыса.10-тӥ мартэ советысь рабочийёс борды итӥськизы солдатъёсын но крестьянъёсын быръем депутатъёс. Советлэн Исполнительной комитетаз пыризы 12 эсеръёс, 9 меньшевикъёс, 3 большевикъёс но 11 беспартийнойёс. Комитетэн кивалтӥсе бырйизы социал-демократэзФ. Мерзляковез, но 12-тӥ мартэ ини сое тюрьмае пуктӥзы, азьвыл эксэй охранка вылэ ужаз шуыса.Крестьянъёс но огазеяськылӥзы. Феврале ортчем революция бере нырысь кылдылӥзы крестьянъёслэн союзъёссы - соос нырысь профсоюзъёслы укшаллязы. Собере крестьянъёс депутатъёссэс бырйылыны кутскизы но, советъёс вордскизы.Озьы феврале ортчем революция демократилы азинскыны сюрес усьтӥз: политической партиос шара ужаны кутскизы, олокыӵе но общественной огазеяськонъёс, профсоюзъёс кылдылӥзы.Улон пӧзеВятской губернилэн политической улонэз пӧзиз Ижысь но Воткинскысь заводъёсын, Глазовын. Мартэ Ижысь большевикъёс но меньшевикъёс огазеяськизы но Российской социал-демократической рабочей партилэсь (РСДРП (об) (об - объединённая) ёззэ кылдытӥзы. Партилэн комитетаз тросгес большевикъёс пыризы И. Пастухов кивалтэм улсын. Партия туж ӝог йылӥз. Мае отчы 2 сюрс адями пыремын вал ини. Большевикъёс но, меньшевикъёс но соку огкадь ужпумъёс пуктылӥзы: войнаысь потоно  ӧвӧл, Учредительной собрание ӧтчано, Временной правительстволы, советъёслы дурбасьтоно, музъемез крестьянъёслы сётоно.Большевикъёс ас понназы со вакытэ ужазы Глазовын гинэ. Рабочийёс но интеллигенция пӧлын туж вӧлмемын вал эсеръёс.Февральской революция улӟытӥз удмуртъёсты но. Июнь шорын эсеръёс кылдытӥзы «Глазовское культурно-просветительное общество вотяков на началах самоопределения» огазеяськон, удмуртъёслэсь культурно-национальной автономизэс радъяны малпаса. (Та сярысь тодыны луоз Е. Садыриналэн 1957-тӥ арын потэм «Октябрь в Вятской губернии» ужысьтыз но 1962-тӥ арын печатласькем «Очерки истории УАССР» бичетлэн 2-тӥ томысьтыз.) Июле вордскиз Вятской губерниысь мусульманъёслэн советсы - Шуро. Ваньмыз мылысь-кыдысь дурбасьтӥзы Временной правительстволы.Но революция калыклэсь улонзэ умойгес ӧз кары, музъемез крестьянъёслы люкылон, нуналаз 8 час ужан сярысь но мукет ӟеч малпанъёс быдэсмытэк кылизы, угось соин йырин ӧй вал - Временной правительство войнаез «до победного конца» нуыны косӥз.  Партиос куспын нюръяськон пумен лекомиз. Большевикъёс но меньшевикъёс тупамысь дугдӥзы, большевикъёслэн буржуазно-демократической революциен гинэ кӧтсы ӧз тыры ни - социалистическойзэ ортчытоно шуизы. Секыт улонлы чидатэк, крестьянъёс выль властьлы пумит султӥзы - нянь вуттэмысь дугдӥзы. Сарапул уездысь Тойкино черкогуртысь пумитъяськись крестьянъёсты, кылсярысь, солдатъёс туж зол жугыса, сӧсыртыса кельтӥзы. Та учыр бере котырысь гуртъёсын улӥсьёс Временной правительстволы пумит вераськыны кутскизы.Ирина Зайцева,  Удмуртиысь Шор кун архивын ужась  Теги: революция  